**Összefoglaló „A kettős törzsű tölgy újra sarjad” elnevezésű komplex történelmi csapatversenyről**

A Budapest I. kerületében működő Petőfi Sándor Gimnázium karöltve az Országos Ómagyar Kultúra Baráti Társasággal (ÓMT) és a Lengyel Nagykövetséggel 2015. április 11-én rendezte meg az előző év őszén elkezdődött verseny döntőjét. A komplex történelmi verseny idei témája a világháború lezárása és az 1918-1920 közötti időszak volt.

A megmérettetésen 4 fős, elsősorban középiskolás diákokból álló csapatok indultak, összesen 30 tanulóval. Egy iskola több csapattal is nevezhetett, nevezési díj nem volt. A magyarországi csapatokon kívül határon túli magyar versenyzők is érkeztek, a beregszászi Bethlen Gábor Gimnázium és a székelyudvarhelyi Tamási Áron Líceum is képviseltette magát.

A verseny első része levelezős formában zajlott. A csapatok három alkalommal kaptak egy-egy 33 feladatból álló feladatsort, amelynek a megoldása után kapták meg a következő forduló anyagát, s jutottak be a döntőbe.

 Az április 11-én megrendezett versenydöntőt Roman Kowalski, a Lengyel Köztársaság nagykövete és Katarzyna Sitko, a budapesti Lengyel Intézet igazgatója nyitotta meg.

A döntő forduló során 14 feladatot kellett a csapattagoknak megoldani. A feladványok között szerepelt szinkron feladat (kortárs személyiségeket kellett felismerni), hadtörténeti, irodalmi, életmóddal kapcsolatos, kultúrtörténeti, térképismereti és szövegfelismerő feladat is. A vetélkedő két legnehezebb próbája azonban a cikkírás és a karikatúra-elemzés volt. A szereplőknek korabeli stílusban kellett újságcikket írniuk a függetlenség kikiáltásáról, érvelve vagy éppen cáfolva annak állításait.

A versenyzők munkáját neves hazai és külföldi szakemberek (Dr. Marossy Endre hadtörténész, Dr Kovács István történész, polonista, Dr. Osman Sahbaz konzul, Baják László muzeológus, történész, Bolyai Csaba Zoltán tanár) értékelték.

A verseny sikerét támogatta a Máltai szeretetszolgálat (szállás, és étel), a Lengyel Nagykövetség, a Lengyel Intézet, a Török Nagykövetség, a Varsói Magyar Intézet, a Rubicon és a Magyar-Török Üzletemberek Szövetsége (ajándéktárgyak).

A versengést a Petőfi Sándor Gimnázium csapata nyerte meg. Megelőzték a győri Szabadhegyi Művelődési Központ és a székelyudvarhelyi Tamási Áron Líceum csapatát, amely egyben a legjobb határon túli csapat címet és a verseny különdíját is elnyerte.

A díjak átadása után meghirdették a jövő évi verseny témáját is (**A Kettős törzsű tölgy három ága**), amely az 1920-as évek lengyel, magyar és török útkeresése lesz, középpontba állítva Jozef Piłsudski, Kemal Atatürk és Bethlen István személyét.

A verseny helyezettjei a következő oldalon láthatóak.

**A verseny helyezettjei:**

|  |  |  |  |
| --- | --- | --- | --- |
| **Csapatnév** | **Iskola** | **Helyezés** | **Felkészítő tanár** |
| Pierwsza Brygada | Budapest I. kerületi Petőfi Sándor Gimnázium  | 1 | Ősz Gábor |
| Mistory | Szabadhegyi Művelődési Központ Győr | 2 | Szalai Attila |
| Aeropolisz | Tamási Áron Líceum Székelyudvarhely | 3 | Péter István  |
| Kis történészek | Kis Bálint Általános Iskola és művelődési központ | 4 | Simonné Szrnka Zsuzsanna |
| Áprilisi Ifjak | Bethlen Gábor Gimnázium Beregszász | 5 | Nedbál Klára |
| Székely Hadosztály | Ceglédi Közgazdasági Informatikai Szakközépiskola  | 6 | Tarkó Ilona |
| Kamatra | Arany János Református Gimnázium Nagykőrös | 7 | Tóth Nóra |
| Aeropolisz | Tamási Áron Líceum Székelyudvarhely | Különdíj | Péter István  |